# data[].attributes.headline
Erazmus mobilita pre učiteľov - job shadowing v Hamburgu

# data[].attributes.subject
Erazmus mobilita pre učiteľov - job shadowing v Hamburgu

# data[].attributes.body
Pondelok 12.5.2025

V máji 2025 som strávila jeden týždeň na odbornej strednej škole - Fachschule fur Hotellerie, Gastronomie und Lebensmittelhandwerk v Hamburgu v Nemecku. Koordinátorka erazmov projektov na škole mi pripravila zaujímavý program na každý deň. Zúčastnila som sa vyučovania teoretických ako i praktických predmetov.

Po privítaní a dohodnutí organizačných záležitostí som išla na pozorovanie (hospitáciu) do učebného odboru na hodinu Manažment akcií. Hodiny tu prebiehajú formou 2 spojených hodín, teda 90 minút. Akurát písali písomnú prácu z témy - šumivé víno. Čo ma zaujalo je, že používajú na oddelenie študentov papierové stojany (nepotrebujú vytvárať 2 skupiny) a písomky majú na jednotnom papieri. Na ďalšej poobednej dvojhodinovke študenti prezentovali predjedlá, aké ponúkajú pracoviská, kde pracujú. Ja som tiež prezentovala naše typické predjedlá aj ukážkami z webu.

Počas prestávok som sa zaujímala o nemecký školský systém. Je veľmi zložitý. Na tejto škole nikto nekončí štúdium maturitou. Majú 3-ročné odbory, ktoré sa ukončia len skúškou. Študenti chodia do školy 2x 6 týždňov v roku. Ostatný čas sú na pracoviskách 8 hodín denne. Nakoľko nedostávajú úplne kompletné odborné zručnosti na pracovisku, majú v škole aj praktické vyučovanie. Škola má odbory pre kuchárov, cukrárov, pekárov, mäsiarov a predajcov týchto výrobkov a štúdium pre hotelierstvo. Potom tam je ešte 2- ročné hotelové štúdium, ktoré končí certifikátom.

Študenti počas prestávok chodia von do exteriéru alebo si kúpiť jesť do obchodu. Obedy im varia len v malom množstve v bufete. Ochutnala som tam obed – kiš za cca 3,80 EUR.

Učitelia sedia v zborovni, niektorí praktickí učitelia majú svoje kabinety pri učebniach.

# data[].attributes.body
Celý deň som strávila na praktickom vyučovaní v kuchárskom výučbovom odbore. Trakt pre mäsiarov sa nachádza v suteréne. Miestnosti boli 3, s kompletným prístrojovým vybavením. Súčasťou je aj časť, kde je zopár lavíc. Tam si na začiatku hodiny zopakovali teoretické vedomosti k pripravovanej aktivite. Na hodine mali 2 vyučujúcich. Nakoľko bol jeden, ktorý už ide do dôchodku, zaúčal sa jeho nástupca. Študenti boli rozdelení do skupín a mali pripravovať "wursty" = párky. Dostali suroviny a mali pripraviť párky a porovnať ich chuť po ugrilovaní podľa "prísad". Každá skupina dostala neznámu prísadu a mali sme ju až na konci po tepelnej úprave posúdiť a uhádnuť. Išlo napr. o fosfáty, soľ, kyselinu citrónovú a bio. Z porovnania vyšlo, že zákazníci by asi najviac kupovali párky s chemickou prísadou. Mne osobne chutila najviac párok so soľou.

Na konci vyučovania žiaci urobili základné upratanie prístrojov a hadicové umytie podlahy. Každý deň chodí upratovať tie priestory upratovačka - podlaha a steny. Vždy pred vyučovaním sa miestnosť vydezinfikuje - nerobia to žiaci ani učitelia.

Zoznam potrebných surovín posiela vyučujúci na centrálne hospodárske oddelenie, ktoré robí objednávku. Potom si učitelia mäso očistia, rozporcujú a zavákuujú. Žiaci majú oblečenie zo svojich prevádzok, učitelia majú svoju uniformu a aj ja som dostala zásteru s jednorazovou čapicou.

Čo bolo zaujímavé – zopár kusov sa ochutnalo. Ostatné výrobky budú v rámci kolobehu použité v iných odboroch na vyučovanie (napr. pre kuchárov alebo v bufete).

# data[].attributes.body
Absolvovala som hospitáciu na 2 hodinách – na marketingu a anglickom jazyku v triede pre personál do hotelov. Zaujímavé – boli tam rôzne starí žiaci, niektorí boli už po ukončení štúdia s maturitou. V každej učebni sa používa tzv. posuvná digitálna tabuľa (ako máme teraz u nás v stolovni). Śtudenti mali materiál na marketing pripravený, vopred distribuovaný na školskom portáli. Celá téma bola zameraná na hotelierstvo – téma marketingová tvorba ceny plus mali pár strán úloh, ktoré spolu s učiteľom diskutovali a vyplnili. Žiaci rozprávali aj svoje postrehy z praxe. Na ANJ preberali tému – inzeráty, pohovory a životopis. Celá výučba je zameraná odborne. Učiteľ stále komunikoval so študentami po anglicky. Mali pripravený materiál, kde museli doplniť odpovede na otázky personalistu vo forme telefonátu. Boli premiešaní podľa kartičiek. Následne pripravovali anglický životopis na predložený inzerát do hotela. Teóriu preberali na minulej hodine.

Materiály som si zobrala so sebou.

# data[].attributes.body
Ráno som mala stretnutie s riaditeľom odbornej hotelovej školy. Predstavil mi zameranie školy a formu štúdia. Ide o 2-ročné nadstavbové štúdium pre hotelové sily, ktoré je najvyšším stupňom vzdelania na tejto škole. Študenti sú už dospelí ľudia, z praxe, ktorí dostanú titul bakalár z odboru hotelierstvo a počas štúdia sú podporovaní vládou (cca 1000 Eur mesačne). Ich predmety nie sú praktického charakteru, ale výučbového – controling, marketing, právo, .... Možno majú pár praktických hodín.

Následne som navštívila hodinu praktického vyučovania pre študentov hotelierstva v učebni reštaurácia. Študenti by mali byť oblečení v svojich uniformách z pracovísk (čo úplne nefungovalo). Dostali zadanie a mali prestrieť stôl pre istý typ jedla a stolovania – každá skupina samostatne. Veľmi dobre majú zorganizované toto praktické vyučovanie – ako fungujúcu reštauráciu. Všetok inventár majú na chodbe (ktorá je prístupná aj pre kuchynky) v skriniach podľa jednotlivých položiek. Učiteľka poskytovala konzultácie a nakoniec študenti hľadali nedokonalosti na prestretí stola. Po konzultácii s učiteľkou aj ani majú rovnaký problém ako my u nás, že žiaci hovoria, že toto sa tak nerobí v praxi, tak ako sa to učí. Ale učitelia tiež presadzujú prácu podľa teórie. Medzičasom druhá skupina varila v učebni presne oproti reštaurácii. Tam som už nebola, ale priebeh bol nasledovný: skupina reštaurácia prestrie pre varený typ jedla a potom kuchárov (sediacich za stolom) obsluhuje. Riady sa odnesú do miestnosti, kde sú umývačky a nasledujúca skupina ich umýva a odnesie do skríň na chodbe.

V ten deň som ešte išla do druhej budovy školy na teoretické vyučovanie pre prvý ročník kuchárov. Akurát dostávali od učiteľa podklady k projektu – aké menu a receptúry pripraviť do jedálne pre zamestnancov. Dostali presné inštrukcie, ako má projekt vyzerať a potom pracovali v skupinách.

Pri niektorých učebniach sa nachádza miestnosť na osobné konzultácie, niekedy tam žiaci píšu dopisovacie písomky, poprípade, keď potrebuje skupina konzultovať a nerušiť ostatných.

K tomu majú na každej budove určenú aj špeciálnu miestnosť na študovňu – aj s monitorom, pripojením na elektriku a sedením so stolmi.

# data[].attributes.body
Posledný deň som strávila na projektovom vyučovaní v hotelovej odbornej škole. Išlo o druhý ročník, kde sa študenti venovali projektu na tému „Change manažment“, čo znamenalo, že si museli vymyslieť problém súvisiaci s presadením zmien v hoteli alebo reštaurácii a projekt musel mať nejaké náležitosti. Študenti mali poslednú možnosť absolvovať prekonzultovanie s učiteľom a pre toto bol ešte prizvaný iný učiteľ z práva. Budúci týždeň budú projekt na hodine prezentovať. Zastavila som sa pri každej skupine a zaujímala sa o problém, ktorý rozoberali. Išlo napr. o - zavádzanie informačného systému do prevádzky, prebratie rodinného podniku synom majiteľov.

Nakoniec som sa stretla s mojou koordinátorkou a zhodnotili sme moju hospitáciu na škole. Musím skonštatovať, program mi vystavala veľmi rôznorodo.

# data[].attributes.body
Keďže mám rada Nemecko a nemecký jazyk, vo voľnom čase som sa vybrala spoznávať toto krásne mesto a jeho okolie. Najradšej by som sem zdieľala veľa pekných fotiek, ktoré som uverejnila na instagrame školy. Odporučila by som navštíviť prístav, využiť miestne lodné MHD počas západu slnka, odviezť sa k filharmónii a pozrieť si výhľad z jej terasy, prejsť sa starým labským tunelom zo začiatku 20. storočia, poobdivovať Speicherstadt (bývalé sklady spojené kanálmi). Ja som navštívila aj najväčšiu miniželeznicu s miniatúrami svetových miest. Kolegyne mi odporúčali ísť pozrieť aj typické nemecké štvrte, keďže som bývala priamo v multikultúrnej štvrti. Mala som kúpený lístok aj na vlaky, tak som to jeden deň využila na výlet k Baltskému moru do Trawemunde a potom do historického mesta Luebeck a ochutnala typický lubecký marcipán. Počasie som mala na nemecké pomery veľmi pekné, preto sa dalo objavovať každý deň. Hamburg je nádherné mesto.

# data[].attributes.headline
Vyhodnotenie Erazmu - job shadowing v Hamburgu

# data[].attributes.subject
Vyhodnotenie Erazmu - job shadowing v Hamburgu

# data[].attributes.body
Čo považujem za prínos z tohto pobytu?

V prvej rovine – bola som rada, že som videla podobnú (ale naozaj len podobnú:) školu našej a jej fungovanie a vybavenie a zopár vyučovacích a praktických hodín. Oslovila ma jednotná forma dokumentov (napr. testy, učebné materiály)  a využívanie digitálnych tabúľ ako inšpirácia. Žiaci boli naozaj aktívni na hodinách a slušní, čo asi súvisí s vyšším vekom.

V druhej rovine – mala som možnosť rozvíjať svoje jazykové znalosti – nemčinu, ktorú využívam občasne.

V tretej rovine – oboznámila som sa s nemeckým školským systémov, ktorý je komplikovaný aj pre samotných Nemcov

V štvrtej rovine – spoznanie novej časti Nemecka, čo je prínosom, keďže učím Geografiu cestovného ruchu.

V piatej rovine – s koordinátorkami sme sa dohodli na spolupráci, ako by to mohlo prebiehať, sa prediskutuje.

A v neposlednom rade to bol čas pre mňa samu – byť len sama so sebou, čo bola aj výborná forma psychohygieny.